**ROMÂNIA**

**JUDEŢUL CLUJ**

**CONSILIUL JUDEŢEAN**

**H O T Ă R Â R E**

**privind aprobarea unor măsuri în vederea limitării efectelor Pandemiei**

**de Coronavirus SARS-CoV-2 la nivelul Județului Cluj**

 Consiliul Judeţean Cluj întrunit în şedinţă extraordinară;

 Având în vedere Referatul de aprobare cu nr. 11897/2020 la Proiectul de hotărâre înregistrat cu nr. 93 din 31.03.2020 privind aprobarea unor măsuri în vederea limitării efectelor Pandemiei de Coronavirus SARS-CoV-2 la nivelul Județului Cluj, propus de Preşedintele Consiliului Judeţean Cluj, domnul Alin Tișe, însoţit de Rapoartele compartimentelor de resort din cadrul aparatului de specialitate al Consiliului Judeţean Cluj cu nr. 11897/2020 şi de Avizul cu nr. 11897 din 31.03.2020 al Comisiei de specialitate nr. 2;

 În conformitate cu prevederile:

* art. 173 alin. (1) lit. d), e) și f), alin. (5) lit. c), h) și m) și alin. (7) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 1777 - 1823 din Legea privind Codul Civil nr. 287/2009, republicată, cu modificările și completările ulterioare;
* art. 169 din Legea privind reforma în domeniul sănătății nr. 95/2006, republicată, cu modificările și completările ulterioare;
* art. 22 lit. b), ale art. 33 și ale art. 36 din Ordonanţa de urgenţă a Guvernului nr. 21/2004 privind Sistemul Naţional de Management al Situaţiilor de Urgenţă, aprobată prin Legea nr. 15/2005, cu modificările si completările ulterioare,
* Ordonanța de urgență a Guvernului nr. 1/2014 privind unele măsuri în domeniul managementului situaţiilor de urgenţă, precum şi pentru modificarea şi completarea Ordonanţei de urgenţă a Guvernului nr. 21/2004 privind Sistemul Naţional de Management al Situaţiilor de Urgenţă, cu modificările și completările ulterioare;
* Hotărârii Guvernului nr. 1491/2004 pentru aprobarea Regulamentului-cadru privind structura organizatorică, atribuţiile, funcţionarea şi dotarea comitetelor şi centrelor operative pentru situaţii de urgenţă, cu modificările și completările ulterioare;
* Hotărârii Comitetului Național pentru Situații Speciale de Urgență nr. 4/2020 privind aprobarea unor măsuri suplimentare de combatere a noului Coronavirus și acordarea unui ajutor umanitar pentru Republica Elenă, în contextul crizei migrației și a refugiaților;
* Decretului Președintelui României nr. 195/2020 privind instituirea stării de urgență pe teritoriul României, încuviințat prin Hotărârea Parlamentului României nr. 3/2020;
* Hotărârii Comitetului Județean pentru Situații de Urgență Cluj nr. 11/2020;
* Hotărârii Comitetului Județean pentru Situații de Urgență Cluj nr. 13/2020;

Fiind îndeplinite prevederile cuprinse la art. 182 alin. (4) coroborate cu ale art. 136 și art. 139 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

În temeiul competențelor stabilite prin art. 182 alin. (1) şi art. 196 alin. (1) lit. a) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

 **Art. 1. (1)** Se aprobă închirierea de către Județul Cluj și Spitalul Clinic de Boli Infecțioase Cluj-Napoca a imobilului –Spital Polaris- situat în localitatea Suceagu, str. Principală, Comuna Baciu, în vederea ducerii la îndeplinire a măsurilor dispuse de către Comitetul Județean pentru Situații de Urgență Cluj, respectiv pentru a fi utilizat în combaterea efectelor Pandemiei de Coronavirus SARS-CoV-2 la nivelul Județului Cluj.

 **(2)** Se aprobă întocmirea unui raport de evaluare pentru stabilirea chiriei imobilului de către un expert A.N.E.V.A.R. desemnat în urma unei proceduri de achiziție.

 **(3)** Se mandatează Președintele Consiliului Județean Cluj, domnul Alin Tise, sau în lipsa acestuia, Vicepreședintele Consiliului Județean Cluj, domnul Marius Mînzat, să semneze, în numele Județului Cluj, contractul de închiriere menționat la alin. (1), valoarea chiriei fiind cea stabilită prin raportul de evaluare.

 **Art. 2. (1)** Preluarea imobilului prevăzut la art. 1 și a aparaturii medicale se va face de către o comisie mixtă formata din reprezentanți ai Județului Cluj și ai Spitalului Clinic de Boli Infecțioase Cluj-Napoca, desemnați de către Președintele Consiliului Județean Cluj, respectiv de Managerul Spitalului Clinic de Boli Infecțioase Cluj-Napoca.

 **(2)** Chiria și cheltuielile de funcționare ale spitalului închiriat conform art. 1 vor fi suportate din bugetul Județului Cluj.

 **(3)** Cheltuielile privind aparatura și materialele medicale, precum și cheltuielile de orice natura cu angajații vor fi suportate din bugetul Spitalului Clinic de Boli Infecțioase Cluj-Napoca.

 **(4)** In situația în care la finalizarea perioadei de utilizare a imobilului închiriat conform art. 1 sunt necesare reparații, costul acestora, precum și costul dezinfectării întregului imobil vor fi suportate din bugetul Județului Cluj.

 **Art. 3.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia Generală Buget-Finanţe, Resurse Umane și Direcția Juridică, precum și Spitalul Clinic de Boli Infectioase Cluj-Napoca.

**Art. 4.** Prezenta hotărâre se comunică prin intermediul secretarului general al judeţului, în termenul prevăzut de lege, Direcţiei Generale Buget-Finanţe, Resurse Umane; Direcției Juridice; Spitalului Clinic de Boli Infectioase Cluj-Napoca; societății Polaris Hospitality SRL, precum şi Prefectului Judeţului Cluj şi se aduce la cunoştinţă publică prin afişare la sediul Consiliului Judeţean Cluj şi postare pe pagina de internet „www.cjcluj.ro".

 **Contrasemnează:**

**PREŞEDINTE**  **SECRETAR GENERAL AL JUDEŢULUI**

 **Alin Tişe Simona Gaci**

**Nr. 97 din 31 martie 2020**

*Prezenta hotărâre a fost adoptată cu 33 de voturi “pentru”, fiind astfel respectate prevederile legale privind majoritatea de voturi necesară. La ședința publică, care s-a desfășurat prin intermediul unei platforme on-line de videoconferință, și-au înregistrat prezența un număr de 35 consilieri județeni din totalul celor 36 de consilieri judeţeni în funcţie.*